google/wiki40b huggingface dataset:
Historiske prostier i Norge

I katolsk tid var kirken i Norge administrativt inndelt i fem bispeseter, noe som etter reformasjonen i 1537 ble redusert til fire. Bindeleddet prosti (norrønt: prófastdœmi) mellom bispedømme og prestegjeld ble innført på 1200-tallet.
Den eksakte inndelingen i prostier og prestegjeld i katolsk tid er ikke kjent, men den antas å ha forblitt relativt uendret fra sen middelalder, gjennom reformasjonen og inntil bydannelsene utover på 1800-tallet. Her gjengis en mulig inndeling fra 1300-tallet (katolsk inndeling) og en faktisk inndeling fra 1740-årene (etterreformatorisk inndeling).

Katolsk inndeling

Den geistlige inndelingen av Norge ble etablert på slutten av 1100-tallet, da erkebispestolen i Nidaros ble opprettet som Nidaros erkebispedømme (norrønt: Niđaróss erkibyskupsdœmi, latin provincia Nidrosiensis).

Dioecesis Nidrosiensis

Nidaros bispedømme (norrønt: Niðaróss byskupsdœmi) omfattet Frostatingsloven, Hálogaland, Sunnmørafylke under Gulatingsloven og Herjedalen, samt de nordligste av bygdene i Østerdalen: Kvikne, Tolga, Tynset, som alle var anneks til Oppdal. Jemtland derimot hørte til Uppsala bispedømme inntil 1570, da det omsider ble underlagt Nidaros bispedømme.

Dioecesis Bergensis

Bjørgvin bispedømme (norrønt: Bjórgvin byskupsdœmi) omfattet Firdafylke, Sogn og Hordafylke, med unntak av Eidfjord sogn, som var lagt til Stavanger bispedømme, får å lette biskopens reise til Haddingjadal, i bytte mot at Sveio Sogn ble tillagt Bergen bispedømme.

Dioecesis Hamarensis

Hamar bispedømme (norrønt: Hamarr byskupsdœmi) omfattet Heina- og Hadafylker, Gudbrandsdalen, Østerdalen, øvre Numedal, Sigdal og Modum i Grønafylke, Tinn, Seljord, Hjartdal, Lardal og Vinje sogn i Øvre Telemark, samt Lilleherreds sogn i Nedre Telemark. Ble etter reformasjonen slått sammen med Oslo bispedømme i 1539.

Dioecesis Farensis

Færøyene bispedømme (norrønt: Kirkjubøur byskupsdœmi) omfattet Færøyene. Eget bispedømme til omkring 1558, da det ble prosti underlagt biskopen i Bjørgvin. Siden 1607 underlagt biskopen på Sjælland.

Dioecesis  Orcadensis

Orknøyene bispedømme (norrønt: Kirkjuvág byskupsdœmi) omfattet Orknøyene og Shetland. Overført til den skotske kirkeprovinsen i St. Andrew i 1472.

Dioecesis Sodorensis

Sodor bispedømme (norrønt: Suðreyjar byskupsdœmi) omfattet Hebridene og Man. Under det store paveskisma omkring år 1400 ble det delt i to, Man tilfalt York erkebispedømme, mens Hebridene fra 1472 ble underlagt den skotske kirkeprovinsen i St. Andrews.

Dioecesis Scalotensis

Skalholt bispedømme (norrønt: Skálholt byskupsdœmi) omfattet søndre del av Island.

Dioecesis Holensis

Holar bispedømme (norrønt: Hólar byskupsdœmi) omfattet nordre del av Island.

Dioecesis Gardensis

Gardar bispedømme, (norrønt: Garðar byskupsdœmi) omfattet de norrøne bosettingene på Grønland. Opphørte engang på 1400-tallet, da skipsfarten mellom Norge og Grønland stoppet.
Jettegryte

Jettegryte er et glatt og ofte sylindrisk hull (en grop, fordypning) i fast fjell. Jettegryter har oppstått ved at en breelv har satt stein og grus i turbulent bevegelse under isen. Bredde og dybde på jettegryter varierer fra noen få desimeter til mange meter. Nord-Europas dypeste og bredeste jettegryte finner en i Helvete i Oppland.
En sjeldnere brukt forklaring er at gryten dannes ved kavitasjon under isbreen, der vanntrykket gir en temperatur som eroderer frem gryten.
Navnet kommer av jette (troll eller kjempe). 
Jettegryter kan være attraktive badeplasser, fordi vannet varmes opp på fjellet og samles i jettegrytene. Jettegryten i Kvinesdal kalt Heksegryten er en veldig populær badeplass lokalt. I 2003 og 2006 skjedde det dødsulykker under bading i jettegryter i Farå og Otra i Setesdal.
På 1700-tallet var folk åpne for at jettegryter kunne skyldes geologiske fenomener, men da sogneprest Johan Nicolai Wilse omtalte dem i sin beskrivelse av Spydeberg i 1779, hellet han mer til den tanken at de var menneskeskapte når de fantes på steder der det ikke var vann. I Sverige forbandt man dem med Olav den hellige og kalte dem ofte «St. Oles gryter», og de gikk for å kunne helbrede sykdom om man kastet penger nedi, forteller han. Han nevner en spiralformet jettegryte ved Vestby prestegård. Wilse mente den var laget av munker, «som havde Tiid nok til saa langsomt Arbeide; her blev da en forunderlig følgelig snart en hellig Kilde, ey større end man deraf kunde optage det nedkastede Offer.» Wilse forbinder munker med griskhet og falske mirakler. 
I sin beskrivelse av Halden med Fredriksten festning forteller ingeniøroffiser E.H. Hoff at distriktet er rikt på jettegryter. Særlig den ved gården Nærsrød forbauser ham, for den befinner seg ca. 340 fot over havoverflaten. Da ser heller ikke han annen mulig forklaring enn at den må være menneskeskapt: «De ellers dovne og ørkesløse Munke vare dog visstnok flittige, og flittige med Vittighed, saasnart samme kunde forøge deres Fordele, hvorpaa haves altfor mange Exempler.»
Foslie beskrev i 1920 Brofosshølen i Tunhøvd som da ble antatt å være Norges største jettegryte. Etter oppsetting av Tunhøvd-dammen ble vannet ledet bort og en avlang jettegryte på 35 meters lengde kom til syne. Den er 10 meter bred og omkring 12-15 meter dyp.
Mirnyjkysten

Mirnyjkysten er den om lag fem kilometer lang kyststrekningen på nordsiden av det norske bilandet Peter I Øy i Antarktis. Den strekker seg fra Evaodden i vest til Simonovbreen i øst.
Kyststrekningen er oppkalt etter fartøyet «Mirnyj», som sammen med «Vostok» deltok på den første russiske antarktisekspedisjonen 1819–21 under ledelse av Fabian Gottlieb von Bellingshausen. Denne ekspedisjonen oppdaget øya 21. januar 1821 og navnga den etter den russiske tsaren Peter den store.
Ivar Asjes

Liv og virke

Asjes studerte økonomi ved Erasmus Universiteit Rotterdam. Først tilhørte han Partido Laboral Krusada Popular, før han sluttet seg til Pueblo Soberano. Etter at De nederlandske Antiller ble oppløst og Curaçao ble et separat land, ble Asjes landets første parlamentspresident. Han ble statsminister 7. juni 2013. Etter at han i 2015 kom på kant med partiet, gikk han av som statsminister.  Han dannet så Pro Kòrsou.
Blærerotslekta

Utseende

Blærerot er rotløse planter som ligger på bunnen eller flyter i vannet. Men noen kan være festet til bunnen. Bladene er findelte og tynne og ligner lite på et ordinært blad.  
Blomstene er gule og sitter på blomsterstengler som stikker litt opp av vannet. Men det er bare planter som vokser på grunt vann får blomster.

Levested

Blærerot finnes helst i næringsfattige og ofte sure vann, gjerne i myrtjern og kan finnes i forsurete innsjøer. Storblærerot, den største arten kan ha skudd på en meter og trives også i næringsrikt vann.

Kjøttetende plante

Små vannlevende dyr, som insekter og andre, blir fanget av blærer på bladflikene. Blærene har et undertrykk, og har minket sitt opprinnelig volum med ca. 40% når planten (blæren) er fangstklar. Hver blære har tynne hår rundt åpningen, og når disse berøres, reagerer planten. Blæren er lukket av en klaff, som åpnes. Undertrykket i blæren slippes, noe som medfører at vann suges inn i blæren. Smådyret følger med og blir inne i blæren oppløst til næring for planten. 
Blærerot klarer seg uten næringstilskuddet smådyrene gir, som særlig er nitrogen og fosfor. Men planten klarer seg bedre om den fanger smådyr. Planter med denne egenskapen kalles kjøttetende planter.
Sediqullah Reshtin

Sediqullah Reshtin / Sediqullah Rekhtin (Pasjto: صديق الله رښتين ,født: 1919 - døde 1998) var en afghansk forfatter og historiker ved universitet i Kabul. Han skrev også romaner og dikt. Sediqullah har skrevet over 60 bøker på pasjto, hvorav 29 av dem har blitt utgitt.
NORCAP

Virksomhet

Beredskapsstyrken består av 650 kvinner og menn fra Norge og land i Afrika, Asia, Midtøsten og Latin-Amerika. De har kompetanse innen blant annet ernæring, utdanning, ingeniørfag, juss, prosjektledelse, kommunikasjon, husly, logistikk og beskyttelse av barn. Til enhver tid er ca. 160 av ekspertene på oppdrag i rundt 40 land. NORCAPs eksperter har gjennom årene vært ute på mer enn 7500 oppdrag.
En uavhengig evaluering fra 2012 viser at NORCAP er den største tilbyderen av beredskapspersonell til FNs organisasjoner.

Historie

NORCAPs forløper NORSTAFF ble opprettet i 1991 i forbindelse med den humanitære responsen til Gulfkrigen. Det internasjonale samfunnet hadde problemer med å ta hånd om de mange kurdiske flyktningene som søkte tilflukt i nabolandene og FNs høykommissær for flyktninger (UNHCR) ba norske myndigheter om å bistå med personell med erfaring fra kriser. Det norske utenriksdepartementet sa seg villig til å finansiere en sivil beredskapsstyrke og Flyktninghjelpen (da Flyktningerådet) fikk jobben med å bygge opp, administrere og videreutvikle den.
NORSTAFF ble raskt en del av NOREPS, det norske beredskapssystemet for humanitære kriser, som består av norske nødhjelpsvarer, norsk beredskapspersonell og pakkeløsninger (varer og personell/tjenester). Flyktninghjelpen opprettet også regionale beredskapsstyrker, NORAFRIC, NORMIDEAST og NORASIA, der personell fra Afrika, Midtøsten og Asia stod klar til å ta oppdrag for FN-organisasjoner i ulike deler av verden.
I 2009 ble de ulike beredskapsstyrkene, NORSTAFF, NORAFRIC, NORMIDEAST, NORASIA og observatørstyrken NOROBS, slått sammen under navnet NORCAP (Norwegian capacity to international operations).
I dag rekrutterer og sekonderer NORCAP personell til 14 ulike FN organisasjoner, regionale organisasjoner som Den afrikanske union og til Temporary International Presence in Hebron og International Monitoring Team på Mindanao, Filippinene. Tidligere har NORCAP sekondert personell til Joint Monitoring Mission i Nubafjellene i Sudan og til observatørstyrken Sri Lanka Monitoring Mission.
Gjest Bårdsen

Tradisjonen om Gjest Baardsen

Norsk Folkeminnegransking har dokumentert en tradisjon om Gjest som må ha vokst fram i årene etter at han ble satt på festningen. Her fremstår han som en folkets mann som ligger i stadig konflikt med øvrigheten. Når vi ser folketradisjonen fra dansketiden samlet, finner vi ofte et bilde av griske futer og lensmenn som legger tunge skatter på småkårsfolk. I novelleeventyrene og småstubbene hos Asbjørnsen og Moe er dette trekket fremtredende. Gjest ble raskt et symbol på vanlige folks kamp mot urettferdig skattlegging, og vant et rykte i folketradisjonen som en norsk Robin Hood. Mange av fortellingene om ham handler dermed om hvordan han lurte lensmenn og futer for pengene, og gav dem tilbake til dem som trengte dem. Forøvrig finnes det en rekke historier om hvordan han greide å slippe fra arresten. Gjest Baardsen levde og virket i en oppbruddstid for Norge, og kan ha samlet opp i seg sagntrekk som passer godt i samtiden. De største bragdene hans forekommer i årene rett etter 1814, mens de folkelige forestillingene om det danske embedsveldet fremdeles satt godt igjen på norske bygder.
Tancred Ibsens film bruker disse fortellingene i rikt monn. Erling Gjelsvik problematiserer i høy grad denne tradisjonen med sin Bårdsen-biografi fra 2002. Her framstår «mestertyven» som en forholdsvis tradisjonell vinningsforbryter, som stjal der han kom til, uansett ofrenes sosiale status. I 2001 ble skulptuen av Gjest Baardsen avduket i Sogndal sentrum. Skulpturen er laget av kunstneren Stig Eikaas.
Tour de France 1931

Gjennomføringen av rittet

Rittet ble vunnet av den franske syklisten Antonin Magne, med en margin på nesten 13 minutter til andreplassen, Jef Demuysere, og over 22 minutter til tredjeplassen, Antonio Pesenti. Belgia vant lagkonkurransen. Sprinterne Charles Pélissier og Rafaele di Paco vant begge fem etapper hver. Rittet hadde kun 35 fullførende ryttere. 
Syklistene var delt inn i to klasser, én for nasjonale lag og én touriste-routiers som var delt inn i regionale lag. På noen av de flate etappene startet touriste-routiers-rytterne 10 minutter bak de nasjonale lagene. En av touriste-routiers-rytterne var Max Bulla. På den andre etappen der touriste-routiers startet 10 minutter bak de nasjonale lagene, tok Bulla dem igjen. Han vant etappen og tok ledelsen sammenlagt i rittet. Han er den eneste touriste-routieren som har ledet Tour de France sammenlagt i rittets historie. Han tok også Østerrikes første etappeseier i rittet. Bulla vant totalt 3 etapper og endte på 15.-plass sammenlagt.

Endringer fra 1930

I 1931 startet touriste-routiers 10 minutter bak de nasjonale lagene på etappe 2, 3, 4, 6 og 12. Antall hviledager i rittet ble redusert til 3 dager. 
Tidsbonusen til etappevinneren, som hadde blitt brukt i noen utgaver frem til Tour de France 1924, ble reintrodusert i 1931.

Andre konkurranser

Hovedsponsoren, l'Auto, kåret en meilleur grimpeur (beste klatrer), og vinneren var Jef Demuysere.
Valgfusk

Valgfusk er en handling hvor man ulovlig prøver å påvirke resultatet i en avstemning. Det finnes mange og til dels avanserte metoder for å drive valgfusk.
A PFG

Format

Klubben som vinner A PFG blir bulgarsk mester, og får muligheten til å representere Bulgaria i Mesterligaen gjennom at laget går inn i andre kvalifiseringsrunde. Med grunnlag i Bulgarias UEFA-ranking får ikke sølvvinneren en kvalifiseringsplass i Mesterligaen, men klubbene som ender på henholdsvis andre- og tredjeplass i serien går automatisk til kvalifiseringsspill (andre runde) i Europaligaen.
De to siste lagene ved seriens slutt blir degradert til B PFG på nivå to og blir erstattet av denne seriens to øverste lag, mens klubben som ender på en 14.-plass må spille kvalifisering mot nummer tre i B PFG.
Helse- og oppvekstfag

Helse- og oppvekstfag eller helse- og sosialfag er dels en samlebetegnelse på visse fag og profesjoner, og dels et program i videregående skole. Som samlebetegnelse omfatter det alle sosialfagene, herunder sosionom, barnevernspedagog og vernepleier, og i tillegg ikke-medisinske helsefag- og profesjoner som sykepleier og hjelpepleier.
Boccia ved Para-asialekene 2010

Boccia var en av idrettene det ble konkurrert i ved Para-asialekene 2010 i Guangzhou i Kina.
12 Fluid Ounces

12 Fluid Ounces er et musikkalbum med Oslo Fluid, utgitt i 2003.
Sentralamerikanske og karibiske leker 1978

Sentralamerikanske og karibiske leker 1978. Lekene i 1978 var de trettende sentralamerikanske og karibiske leker, de ble arrangert i Medellín i Colombia i perioden 7. til 28. juli 1978. Det var 2605 utøvere, herav 648 kvinner fra atten nasjoner som deltok i nitten sporter. Cuba ble beste nasjon med 120 gullmedaljer foran Mexico med tjuefem.
Svenska Finlands folkting

Svenska Finlands folkting er en finsk organisasjon som har som oppgave å overvåke ivaretagelsen av finlandssvenskenes språklige rettigheter og ellers fremme de svensktalendes kulturelle og språklige interesser. Folktingets stilling ble fastslått i en egen lov i 2003. Folktinget har 75 representanter som velges hvert fjerde år i kommunevalget. Fastlandsfinland utnevner 70 representanter og Åland utnevner 5. Alle riksdagspartier med svenskspråklig virksomhet er representert i organisasjonen. 
Folktinget virker som et samarbeids- og diskusjonsorgan for politiske partier og andre grupperinger blant finlandssvenskene. 
Det kommer med forslag i lovgivningsprosessen og gir uttalelser til myndighetene om spørsmål som berører finlandssvenskene. 
Videre utgir Folktinget demografiske og statistiske opplysninger om de svensktalende.
Svenska folkpartiet har tradisjonelt vært en ledende kraft i Folktinget. Nåværende formann er Sandra Bergqvist fra dette partiet.
Tricholophia

Levevis

Disse billene har larver som lever i død ved.

Utbredelse

Arten lever på Sri Lanka.
Ricin

Ricin er et naturlig protein fra bønnene av oljeplanten kristpalme (Ricinus communis). Formen kan være væske, pulver eller krystaller uten spesiell smak. Den blokkerer cellenes proteinsyntese og forårsaker indre blødninger og ødelagte organer. Hvis giften inntas, utvikler offeret symptomer som kvalme, oppkast og blodig diaré. Offeret dør av organsvikt etter noen dager. Pustes giften inn, dør man fordi åndedrettet blir lammet. Giften kan påvises på åstedet, men ikke spores i offeret.
Giften regnes som 1 000 ganger giftigere enn cyanid med en gjennomsnittlig dødelig dose som Det amerikanske helsedirektoratet har oppløser at også små mengder, avhengig av renheten og type eksponering er svært skadelig og kan også være dødelig. En dose ren ricinpulver på størrelse med noen få saltkorn kan drepe et voksent menneske.

Norge

I april 2011 skal en mann fra Tromsø ha fremstilt giftstoffet hjemme og deretter tatt sitt eget liv ved hjelp av det. Dette var ifølge Pål Aas ved Forsvarets forskningsinstitutt den første ricin-episoden i Norge noensinne.
US Open 2011 (tennis)

US Open 2011. US Open er en Grand Slam-turnering i tennis som ble spilt i Flushing Meadows i bydelen Queens i New York. US Open 2011 ble arrangert i perioden 29. august til 12. september 2011. Novak Đoković vant singlefinalen for herrer og Samantha Stosur vant finalen for kvinner.
Mata Hari (sang)

Melodi Grand Prix

Frode Thingnæs og Philip A. Kruse ble invitert av NRK til å skrive en sang til Melodi Grand Prix 1976, og resultatet ble «Mata Hari». Sangen var en av fem som deltok i den norske finalen på NRK Marienlyst i Oslo lørdag 7. februar 1976. Sangen var sist ut i konkurransen og ble framført av Gudny Aspaas med lite orkester og Anne-Karine Strøm med stort orkester. 
En folkejury på tusen personer kåret sangen til en soleklar vinner. «Mata Hari» fikk 643 poeng, nesten dobbelt så mange poeng som andreplassen «Voodoo». Tross den suverene seieren, ble ikke vinnerlåten noen slager, og den kom ikke inn på VG-lista. 
Mens VG mente Norge omsider hadde valgt en vinnerlåt med reell sjanse i den internasjonale finalen, var ikke folket særlig positive. Etter finalen glødet avisens vakttelefon, og kommentarene var mange: «Etter denne møkka gir jeg bort fargefjernsynet mitt hvis dere kommer og henter det.» sa en mann fra Ålesund. En mor fortalte: «Min 6-årige datter bad oss innstendig om å slå av lyden mens Grand Prix gikk på lufta. Hun moret seg mer over bildene.» Også NRKs sentralbord ble ringt ned av irriterte tv-seere, og Aftenposten oppsummerte finalen på følgende måte: «Om mulig verre enn noensinne.»
Utdypende artikkel: Melodi Grand Prix 1976

Eurovision Song Contest

Sangen var Norges bidrag i Eurovision Song Contest 1976, som dette året ble arrangert i Haag i Nederland 3. april. «Mata Hari» var niende bidrag ut på scenen, etter Nederlands Sandra Reemer med «The Party's Over» og før Hellas' Maríza Kokh med «Panajá mou, panajá mou».
Da avstemningen var ferdig, hadde den fått 7 poeng og endte sist av 18 deltakere. Dette var Norges fjerde sisteplass til da, og den andre til Anne-Karine Strøm. Hun hadde nemlig deltatt i Eurovision Song Contest to ganger før: I 1973 som medlem av vokalgruppen Bendik Singers og i 1974 som soloutøver. Per 2016 er Strøm fremdeles den eneste artisten i konkurransens historie som har kommet sist to ganger. Første gang var i 1974 med «Hvor er du?».

Om sangen

Sangen er et up tempo-nummer, hvor Strøm synger om de problemene sangens jeg-person møter i livet. Kuren mot dette, synger hun, er å låne noe av mystikken til Mata Hari, som hun henvender seg til i sangen. De seksuelle bedriftene til den berømte kvinnen blir implisert å ha vært betraktelige.
Strøms versjon ble utgitt på singlen Triola TN 698 i 1976.
Jennifer Lee

Tidlig liv

Lee ble født i 1971, er detter Linda Lee og Saverio Rebecchi, og ble oppdratt i East Providence, Rhode Island. Hun tok eksamen i engelsk i University of New Hampshire, og dro til New York for å jobbe som en grafisk artist i publikasjon. Etter tapet av en kjær person i en alder av 20, ønsket hun å fortelle sine egne historier. Når hun var rundt 30 år gammel kom hun inn på Columbia University School of the Arts og fikk en Master of Fine Arts i film. Der møtte hun Phil Johnston, hennes skrivepartner på Rive-Rolf.

Privatliv

Lee giftet seg med Robert Joseph Monn i 1999, men de ble senere skilt. De har en datter, Agatha Lee Monn (født i 2003), som synger på den originale versjonen av «bli med å lag en snømann» i Frost. Lee bor i San Fernando Valley.
Stjørdal kommunestyre 1992–1995

Stjørdal kommunestyre 1992–1995 bestod av 53 medlemmer. Frem til 1994 var Alf Daniel Moen fra Arbeiderpartiet ordfører, mens Einar Wollebæk Andersen fra Høyre var varaordfører, og i 1994 byttet de roller for resten av perioden.
Distriktspolitikk

Distriktspolitikk er politikk som på ulike måter og med ulike virkemidler tar sikte på å tilgodese geografiske områder som i et samfunn betraktes som periferi.
Den mest direkte form for distriktspolitikk er direkte pengeoverføringer (subsidier) til ulike formål, for eksempel å holde bosetningen på et stabilt nivå.

Norge

I Norge ble det i 2011 brukt 34 milliarder NOK av staten på ulike distriktspolitiske tiltak. Nedgangen i befolkningstallet fortsatte og spesielt ungdom og kvinner flyttet til sentrale strøk. Dette har sin årsak i at midlene i hovedsak nå brukes til vekst i by- og senterregioner.
Sjiasjkotan

Sjiasjkotan (russisk: Шиашкотан) er ei øy i Kurilene i Russland. Den er dannet av to vulkanske øyer som er knyttet sammen av ei smal landtunge. 
Administrativt hører øya til Sakhalin oblast.
Skyting under Middelhavslekene 1991

Skyting under Middelhavslekene 1991. Skyting var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var tiende gangen som skyting var med på programmet under middelhavslekene. Det ble konkurrert i ti øvelser. Italia ble beste nasjon med fem gullmedaljer foran Jugoslavia med fire.
Mayo College

Mayo College er en indisk eliteskole beliggende i byen i Ajmer i Rajasthan. Den ble grunnlagt i 1875 som internatskole for sønner av indiske fyrster og adelsmenn. Skolen, som er kalt «Indias Eton», regnes fremdeles som en av de fremste internatskolene i India.

Historie

Skolen ble grunnlagt av og oppkalt etter Richard Bourke, jarlen av Mayo, som var visekonge av India 1869–1872, på grunnlag av økonomiske bidrag fra fyrstene i Rajputana. I kolonitiden hadde Mayo en militær principal, som hadde det overordnede administrative ansvar for skolen, og en headmaster, som hadde ansvar for det pedagogiske. Begge stillinger var i kolonitiden besatt av briter og skolen var kontrollert av regjeringen i Britisk India.
Utdannelsen og timeplanen var satt opp etter mønster av britiske public schools, og elevene bodde på internater ved skolen. Elevene startet ved Mayo i tiårsalderen og fullførte typisk ved 18 års alder. Læreplanene omfattet i kolonitiden engelsk og klassiske språk, matematikk, historie, geografi, naturfag og tegning. Videre ble det lagt vekt på fysisk fostring og idrett.
Etter Indias selvstendighet skiftet tyngdepunktet i utdannelsen ved Mayo over til naturfag. Elevmassen, som i kolonitiden var dominert av elever fra Rajasthan og krigerkasten kshastria, utviklet seg etter selvstendigheten til å bli mer sammensatt, med elever også andre kaster og familiebakgrunner, samt fra andre deler av India. I 1971 rapporterte 40 % av elevene fedre som arbeidet i næringslivet, mens 22 % hadde fedre som var militære. Sentralregjeringen og delstatsregjeringen i Orissa innførte stipend for kvalifiserte elever. Den første indiske rektor kom til Mayo College i 1948. Lærerstaben har i hovedsak blitt indisk.
Mayo College har siden starten vært en skole for gutter. I 1987 etablerte skolen en separat institusjon for jenter, Mayo College Girls' School.

Status

Skolen ble i 2011 vurdert som en av de mest velrenommerte internatskolene i India.  Den er fortsatt et sted som tiltrekker seg elever fra landets sosiale og økonomiske elite. Mayo College er medlem av den internasjonale skolesammenslutningen Round Square.